Miraklet (stumfilm)

***Miraklet*** er en svensk stumfilm fra 1913, i regi av Victor Sjöström. Som litterært forelegg hadde man romanen *Lourdes* av Émile Zola fra 1894. Romanen ble omarbeidet til filmmanus av danske Martin Jørgensen og norske Sven Elvestad. Regimanuset er bevart og i dette synes Sjöströms grundige og utførlige scenehenvisninger samt dertil flertallet omskrivninger i form av tilleggsark.

*Miraklet* ble spilt inn i august 1913 i AB Svenska Biografteaterns studio på Lidingö med utendørsscener fra Visby.

Filmen hadde premiere 1. desember 1913 på *Circus* i Göteborg. Den hadde stockholmspremiere 23. februar 1914 på kinoen *Röda Kvarn*, hvor den ble akkompagnert av musikk arrangert av Hermann Gramss, framført av Röda Kvarns orkester, med Gramss som orkesterleder. Foruten de nordiske landene ble filmen solgt til England, Italia, Ungarn og Østerrike. I det siste landet ble den forbudt vist. Den engelske tittelen er *Within the Gates* og den tyske *Das Wunderwerk*.

Filmen er antatt tapt.

## Handling
Handlingen utspiller seg på et badested. Der finner vi artisten Armand, enkefruen Gaspard og hennes datter Estelle samt den forkledte abbé Prevost, som forsøker å få Armand til å gå i kloster. Armand og Estelle er meget forelsket i hverandre, men forviklinger oppstår når det viser seg at også Prevost nærer sterke følelser for Estelle.

Armands far er døende og Armand reiser for å møte ham. Han rekker imidlertid ikke fram og blir forkrosset. Armand vil ikke følge farens vilje om å vie sitt liv til kirken; kjærligheten til Estelle er for sterk. Abbeden forsøker med hjelp av fru Gaspards huskapellan å overbevise fru Gaspard om det riktige i at Armand og Estelle blir adskilt. Fru Gaspard overtaler Estelle til å reise bort med henne og forlate Armand. Estelle sørger seg fortvilet og Armand aksepterer sitt kall om å gå i kloster. Der begynner han å male et madonnabilde som siden antar Estelles ansiktstrekk.

En tid senere leser Estelle om en maleriutstilling, hvor et madonnamaleri av en nordisk munk har utmerket seg og tiltrukket seg oppmerksomhet. Hun reiser dit sammen med moren og huskapellanen og kjenner ansiktet sitt igjen. Siden hun er syk fra tidligere av blir hennes sykdom nå forverret og hun reiser til Lourdes. Når hun dynkes med det hellige vannet kjenner hun igjen Armand som én av novisene, hvorpå hun tilfriskner. Fru Gaspards tjener avslører abbeden som et svikefullt menneske og Estelle kler seg ut som munk for på den måten å komme inn i klosteret og undersøke saken. Når hun bikter seg for abbeden faller parykken av og hun blir avslørt. Abbeden kaster seg kjærlighetstørst over henne, hvorpå hun skriker høyt. Skrikene høres av prioren og klosterbrødrene, blant dem Armand, som skynder seg til stedet. Armand kaster seg over abbeden og tumulter oppstår. Etterpå blir Estelle kastet ut og abbeden og Armand blir satt i celler i påvente av å bli stilt for retten ved den åndelige domstolen. Abbedens svikefulle gjerninger blir avslørt og han blir kastet ut av kirken. Biskopen gir Estelle og Armand sin velsignelse.

## Rolleliste
* Jenny Tschernichin-Larsson – Enkefru Gaspard 
* Clara Pontoppidan – Estelle, hennes datter 
* Carlo Wieth – Armand, artist 
* John Ekman – Abbé Prévost 
* Justus Hagman – Jean, kammartjener 
* Axel Wesslau – Jatho, huskapellan 
* Carl Borin – Uidentifisert rolle   
* Alfred Lundberg – Uidentifisert rolle

## Referanser


## Eksterne lenker
*